**“Tervist edendav töökoht” märgise taotlemise tingimused**

“Tervist edendav töökoht” märgise (edaspidi märgis) eesmärk on tunnustada märgise saaja järjepidevat panustamist oma organisatsiooni töötajate tervisesse ja heaolusse. Selle käigus teevad juhid ja töötajad koostööd, et tagada turvaline, tervist väärtustav ja tervislikke eluviise soodustav töökeskkond.

Märgist võivad taotleda kõik Eestis registreeritud juriidilised isikud, kus on vähemalt üks töölepingu või avaliku teenistuse lepingu alusel töötav töötaja, kes ei ole juhatuse liige või omanik. Märgise kasutusõigus antakse organisatsioonile kolmeks aastaks ning selle lõppedes on võimalik märgist uuesti taotleda. Märgise väljaandmisel teevad koostööd Tervise Arengu Instituut ja Tööinspektsioon.

Märgise taotlemine koosneb organisatsiooni jaoks vähemalt kolmest etapist:

1. taotluse ja töökoha tervisedenduse enesehindamisküsimustiku esitamine (kohustuslik)
2. Tööinspektsiooni hinnang taotlejatele (kohustuslik)
3. võimalus osaleda töökoha tervisedenduse teemalistel koolitustel (soovi korral)
4. tervisedenduse tegevuskava koostamine järgmiseks kolmeks aastaks (kohustuslik)

Märgise taotlusvorm on avaldatud Tervise Arengu Instituudi veebilehel terviseinfo.ee. Taotlusvorm sisaldab taotlust, töökoha tervisedenduse enesehindamisküsimustikku, tegevuskava vormi, küsimustiku juhendit ja hindamisvormi. Tervise Arengu Instituut ei avalikusta taotlejatelt laekunud taotluste sisu. Heade praktikate näiteid nimeliselt jagatakse ainult kokkuleppel taotlejaga.

1. Märgise taotlemiseks esitab organisatsioon seadusliku esindaja digiallkirjastatud märgise **taotluse** ja **täidetud töökoha tervisedenduse enesehindamisküsimustiku** (edaspidi küsimustik) etteantud vormil perioodil **1. - 23. oktoober** Tervise Arengu Instituudile e-posti aadressil tet-margis@tai.ee. Soovitame küsimustiku täitmisel kaasata organisatsiooni tervisemeeskonda või tervisedenduse korraldamisel osalevaid töötajaid, lisaks juhatuse või juhtkonna ja töötajate esindajat.

* 1. Taotlus ja küsimustik tuleb täita täies ulatuses kommentaaride ja hinnangutega vastavalt küsimustiku juhendile.
	2. Allkirjastamisega kinnitab organisatsiooni esindaja, et nõustub küsimustikus esitatud andmetega organisatsiooni osas. Esitatud andmete õigsuse ja vastavuse eest vastutab küsimustiku täitja.
1. Tööinspektsioon hindab teadaolevate andmete põhjal taotleja senist ajalugu kahe eelneva aasta põhjal. Arvesse võetakse muuhulgas seda, kas ja mis põhjustel on juhtunud tööõnnetusi või kutsehaigestumisi ning kuidas on taotleja võtnud kasutusele ennetusmeetmed õnnetuste vältimiseks. Kui taotlejal on olnud töövaidlusi ja/või väärteomenetlusi,hinnatakse nende asjaolusid. Samuti vaadatakse üle taotleja järelevalvega seonduv muu informatsioon ning see, kas ja mis teemadel on taotleja kohta esitatud tõeseid vihjeid.
	1. Lisaks kontrollitakse, kas Tööinspektsiooni iseteeninduskeskkonda on sisestatud andmed taotleja töökeskkonnaspetsialisti, töökeskkonnanõukogu ja töökeskkonnavoliniku kohta ning kas on lisatud töökeskkonna riskianalüüs.
	2. Kui Tööinspektsioon leiab taotleja andmetes puudusi või probleeme, võtab Tervise Arengu Instituudi kontaktisik märgise taotlejaga ühendust hiljemalt 15. detsembril pärast taotluse esitamist soovitusega pöörduda puuduste kõrvaldamiseks või nõu saamiseks Tööinspektsiooni poole. Taotleja saab jätkata märgise taotlemist juhul, kui ta on märgitud puudused kõrvaldanud enne tegevuskava esitamise tähtaega punktis 4.
2. Taotlejatel **on võimalus eelisjärjekorras registreeruda ja osaleda spetsialistidele suunatud erinevatel tervisedenduse sisuteemade koolitusel.** Tervise Arengu Instituut teavitab taotlejate kontaktisikuid koolituste aegadest ja registreerimisvõimalustest e-posti teel. Koolituste eesmärk on anda teadmisi ja juhiseid tööandja vaatest, kuidas kujundada tervist toetavat töökeskkonda ja töötajate terviseteadlikkust. Oluline osa koolitustest on tööandjate omavaheline kogemuste vahetamine. Koolitused toimuvad veebis taotlemise aasta IV ja taotlemisele järgneva aasta I ja II kvartalis.
3. Taotleja koostab ja esitab oma organisatsiooni **töökoha tervisedenduse tegevuskava** (edaspidi tegevuskava) järgmiseks kolmeks aastaks **kahe fookusteema** osas.
	1. Kohustusliku teemana on töötajate vaimset tervist toetava töökeskkonna kujundamine või arendamine.
	2. Teise fookusteema valib taotleja ise vastavalt oma organisatsiooni töökeskkonna spetsiifikast või vajadustest lähtuvalt.
	3. Tegevuskava tuleb saata etteantud taotlusvormil hiljemalt 18. märtsiks taotlemisele järgneval aastal e-posti aadressiletet-margis@tai.ee.
4. Taotlejal on võimalik soovi korral esitada tegevuskava kohe koos taotlusega, läbides hindamisvooru lühema ajaperioodi jooksul. Sel juhul on hindamise ja tagasiside saamise aeg hiljemalt jaanuari lõpus taotluse esitamisele järgneval aastal. Hindamisel lähtub komisjon samadest tingimustest nagu punktis 6.
5. Tegevuskavasid hindab hindamiskomisjon, kuhu kuulub vähemalt kolm inimest. Hindajad on Tervise Arengu Instituudi, Tööinspektsiooni ning Sotsiaalministeeriumi esindajad.
	1. Hindamisel jälgitakse tegevuskavade puhul järgmisi aspekte neljas hindamiskategoorias: tegevuskavade integreeritus, eesmärgid ja mõõdikud, andmetele tuginemine ja rakendamine.
	2. Märgise väljaandmiseks on vajalik lävend keskmise koondhindena igas hindamiskategoorias vähemalt 1,0 punkti.
6. Hindamiskomisjon teeb otsuse ettepaneku märgise väljastamise või mitteväljastamise osas Tervise Arengu Instituudi direktorile, kes kinnitab märgise kasutusõiguse saajad käskkirjaga.
7. Tervise Arengu Instituudi kontaktisik saadab taotlejale e-posti teel tagasiside taotluse ja tegevuskava osas hiljemalt mai lõpuks taotluse esitamisele järgneval aastal (v.a punktis 5 välja toodud erisuse puhul). Märgise kasutusõiguse saajatele saadetakse elektroonilised märgise elektroonilised failid e-posti teel.
8. Märgise saajad avaldab Tervise Arengu Instituudi veebilehel terviseinfo.ee